Placeringen og udformningen af støjvæggen er ifølge naboerne i strid med lokalplanen - og har allerede fået øgenavnet "grædemuren".

En gruppe borgere i Strandby er frustrerede over planerne om opførelsen af et nyt støjværn i byen. Det er det lokale Jobi Værft, som er blevet pålagt at dæmpe støjen fra deres arbejde af Frederikshavn Kommune. Løsningen er ifølge værftet at opføre en 10 meter høj væg imellem værftet og de nærliggende villaveje. Lotte Broder Jørgensen er talsperson for en række beboere i Strandby, som er glade for at have et værft i Strandby. -	I deres ansøgning vil de gerne have mulighed for at bygge den i skel, og det bliver voldsomt tæt på, fordi der kun er en vej imellem mit og deres skel. Vi kan næsten ikke overskue det, siger hun. Påbud fra kommunen Larmen fra værftet er borgerne dog kede af. Derfor har Frederikshavn Kommune påbudt Jobi Værftet at nedbringe støjen. Her kommer den førnævnte 10 meter høje skærmvæg ind i billedet. Beboerne mener dog ikke, at projektet med skærmvæggen lever op til lokalplanens bestemmelser. -	Jeg kan måske acceptere en skærmvæg, men den skal stå fem meter inde på deres grund, fordi det er det, lokalplanen siger, siger Lotte Broder Jørgensen. Hos Frederikshavn Kommune fastholder formanden for Plan- og Miljøudvalget dog, at den skærmvæg, der skal sænke støjniveauet til maks. 50 decibel ved generelt arbejde og 60 decibel ved sandblæsning nok skal være i orden. -	Det, vi har bedt dem om nu, er at få et akkrediteret firma til at lave en beregning, der viser, at de kan overholde de gældende støjgrænser, der ligger i deres miljøgodkendelse, siger Peter E. Nielsen (S).